Koloi ya rona e ne ya fitlha mo gare ga mpa ya bosigo mme go ne go le lefifi tota. Le fa go ne go le lefifi, moeteledipele mongwe wa masole o ne a laela setlhopha sa rona go kgabaganya noka ka mokoro. Re ne re sa kgone go bona noka kgotsa mokoro! Le fa go ntse jalo, re ne ra apaapa go fitlha re bona mokoro mme le fa re ne re tshogile, re ile ra kgona go kgabaganya noka eo sentle. Fa re sena go tshela noka, re ne ra ya kwa leseding le re neng re le bona mo thoteng e e fa gaufi, mme ra fitlhela go tlhomilwe ditente di le mmalwa gone. Seno e ne e tla nna legae la rona le lesha. Ke ne ke nna mo tenteng e kgolo le magolegwa a mangwe a ka nna 30. Ka nako ya mariga, re ne ra itshokela botsididi jwa themperetšha e ka dinako tse dingwe e neng e wela kwa tlase ga didikirii tse 40 kafa tlase ga boswakgapetla, mme go ne go le tsididi tota mo tenteng. Tiro e kgolo e magolegwa a neng a e dira e ne e le go rema ditlhare, mme ke ne ke dira tiro ya go aga matlwana a magolegwa.